**ПРАВИЛА**

**ЗА УСЛОВИЯТА И РЕДА ЗА ПРОВЕЖДАНЕ НА КОНКУРСНИ СЕСИИ ЗА ФИНАНСИРАНЕ НА ПРОЕКТИ В ОБЛАСТТА НА ОПАЗВАНЕТО НА НЕМАТЕРИАЛНОТО КУЛТУРНО НАСЛЕДСТВО**

**I.ОБЩИ ПОЛОЖЕНИЯ**

Чл. 1. (1) Тези правила определят условията и реда за финансиране на проекти в областта на нематериалното културно наследство.

(2) Финансирането е насочено към обучения в сферата на нематериалното културно наследство и към документиране и предаване на традиционни знания и умения чрез образователни дейности и форми (формални и неформални), които са свързани с опазване, развитие и популяризиране на елементи (общности, групи и отделни лица), вписани *Регистъра на нематериално културно наследство в България.*

(3) Средствата за финансиране на проекти се предоставят от държавния бюджет чрез бюджета на Министерството на културата и се разпределят на базата на конкурси, при условията на чл. 14, ал. 2, т. 1 от Закон за закрила и развитие на културата, наричан по-нататък „конкурсна сесия“.

**II. ОРГАНИЗАЦИЯ НА КОНКУРСНАТА СЕСИЯ**

Чл. 2. (1) В срок до края на месец март на всяка календарна година съответната дирекция от специализираната администрация на Министерството на културата с функции в областта на нематериалното културно наследство прави предложение до министъра на културата за обявяване на конкурсна сесия.

(2) Предложението включва: срок за подаване на заявленията, обща сума за финансиране и максимален размер за финансиране на един проект, изискуем срок за реализация и отчитане на проектите по сесията, проект на обява.

(3) Въз основа на одобреното от министъра на културата предложение се издава заповед за обявяване на конкурсна сесия.

(4) Обявата за конкурсната сесия за финансиране на проекти в сферата на нематериалното културно наследство се публикува на интернет страницата на Министерството на културата.

**III. РЕД ЗА КАНДИДАТСТВАНЕ**

Чл. 3. (1) Право да кандидатстват в конкурсната сесия имат народни читалища, общински, регионални и държавни музеи и юридически лица с нестопанска цел, с предмет на дейност в областта на нематериалното културно наследство, вписани в Информационния регистъра на културните организации по Закона за закрила и развитие на културата, в Регистъра на народните читалища и на читалищни сдружения по Закона за народните читалища и в Регистъра на музеите по Закона за културното наследство.

(2) За финансиране на проектите по чл. 1 се кандидатства със заявление попълнено по образец (Приложение № 1). Към заявлението се прилагат:

1. Формуляр за кандидатстване (Приложение № 2);
2. Бюджет (Приложение № 3). Приложение № 3 в Excel формат се подава записан и на отделен електронен носител (диск или флаш памет);
3. Декларация (Приложение № 4);
4. Декларация за партньорство (Приложение № 5);
5. Декларация за предоставяне на изпълнителски права (индивидуален изпълнител) (Приложение № 6а) или декларация за предоставяне на изпълнителски права (групов изпълнител) (Приложение № 6б), или където е приложимо;

(3) Проектите се подават в посочения в обявата срок по едни от следните начини:

* На хартиен носител в един екземпляр, на място в деловодството на Министерство на културата или чрез лицензиран пощенски оператор, като в тези случаи важи датата на изпращане, поставена на пощенското клеймо или датата на изпращане, поставена на разписката, издадена от куриерската служба. Всички копия на документи следва да са заверени с „Вярно с оригинала“, подписани от лицето, представляващо кандидатстващата организация и подпечатани с нейния печат;

и/или

* По електронен път, на посочения в обявата адрес на Електронния портал на Министерството на културата, подписани с **електронен подпис** и представени във вид, съгласно условията на обявата. Документите, подадени по електронен път се регистрират в деловодството на Министерството на културата.

**IV. РАЗГЛЕЖДАНЕ НА ПРОЕКТНИ ПРЕДЛОЖЕНИЯ**

Чл. 7. (1) Със заповед на министъра на културата се назначава Техническа комисия за извършване на проверка за допустимост на подадените проекти, като се определя срок на работата на комисията. Комисията се ръководи от председател и се състои от:

1. двама представители на съответната специализирана дирекция по чл. 2, ал. 1;
2. представител на дирекция „Бюджет и финансово-счетоводни дейности“ и
3. представител на дирекция „Правнонормативна дейност и публични предприятия“.

(2) Всеки член на комисията попълва Таблица за административно съответствие (Приложение № 7).

(3) В случай, че при проверката се установи, че не са спазени заложените в настоящите правила изисквания, кандидатът се отстранява от процедурата по конкурсната сесия. Допуснатите и недопуснатите за участие проекти, както и причините за тяхното недопускане се посочват в протокол, изготвен от комисията по ал. 1.

(4) Председателят на комисията предлага на министъра на културата да утвърди със заповед протокола по ал. 3.

(5) В 3-дневен срок от утвърждаване на протокола, информацията от протокола по ал. 3 за одобрените и неодобрените кандидати се публикува на официалната интернет страница на Министерството на културата.

Чл. 8. (1) Със заповед на министъра на културата се назначава Експертна комисия, която се състои от нечетен брой членове, включително и председател, от които:

1. трима представители на съответната специализирана дирекция по чл. 2, ал. 1 и
2. един представител на дирекция „Бюджет и финансово-счетоводни дейности“
3. един представител на дирекция „Правнонормативна дейност и публични предприятия“;
4. четирима или повече външни експерти – специалисти в областта на нематериалното културно наследство;
5. резервни членове.

(2) Лицата, които не са служители на Министерството на културата, получават възнаграждение за участието си в експертната комисия, освен ако в закон е предвидено друго.

(3) Експертната комисия оценява проектите, допуснати до разглеждане от Техническата комисия въз основа на критериите от Приложение № 8.

Чл. 9. (1) Членовете на двете комисии нямат право да разгласяват факти и обстоятелства, свързани с разглежданите проекти, за което подписват декларация за конфиденциалност (Приложение № 9).

(2) Член на експертната комисия, който е служител на кандидатстваща организация или институт или е свързано лице по смисъла на на §1, т. 3 от Допълнителните разпоредби на Данъчно-процесуалния кодекс, не присъства и не дава оценка при разглеждането на проект, представен от тази организация или институт, за което подписва декларация (Приложение № 10 или Приложение № 11).

Чл. 10. (1) Заседанията на Експертната комисия се насрочват от председателя на комисията в едномесечен срок от крайната дата за подаване на заявленията.

(2) При извънредни обстоятелства заседанията могат да бъдат провеждани онлайн.

Чл. 11. Най-малко три дни преди датата на заседанието на експертната комисията, специализираната дирекция по чл. 2, ал. 1 осигурява възможност на членовете на комисията да се запознаят с допуснатите за разглеждане проекти.

Чл. 12. За редовни се смятат заседанията на експертната комисията, на които присъстват най-малко 2/3 от нейните членове.

Чл. 13 (1) Оценката на проектите се извършва, като всеки член на комисията попълва Таблица с критерии за оценка (Приложение № 8).

(2) Средната обща оценка на всеки проект се формира от общия брой дадени точки, разделени на броя на членовете на комисията, които са оценили съответния проект. Оценката се закръгля до втория знак след десетичната запетая.

(3) Финансират се проекти, получили над 20% (двадесет на сто) от максималния брой точки за проект.

(4) Финансовите средства се разпределят по реда на класиране до изчерпване на определения бюджет за съответната сесия или с достигане на минималния изискуем брой точки.

Чл. 14. Исканото финансиране за проекта не може да надвишава 75% (седемдесет и пет на сто) от общия бюджет на проекта, като не може да бъде повече от 10% (десет на сто) от общия размер на обявеното финансиране по конкурсната сесия.

Чл. 15. Кандидатстващите проекти се разглеждат по реда на постъпването им.

Чл. 16. Не се финансират дейности по проекти, както следва:

1. за които са извършени разходи преди провеждането на конкурсната сесия;
2. на кандидати, които не са отчели предоставено от Министерството на културата финансиране по договор с изтекъл срок на действие;
3. на кандидати, които са подпомагани за същата дейност по други програми на министерството, което се удостоверява с декларацията (Приложение № 4);
4. на кандидати, които са получили финансова подкрепа от Министерството на културата, Национален фонд „Култура“ и/или други общински и държавни програми през годината на кандидатстване за същата дейност/ предмет;
5. включващи разходи за текуща дейност, ремонт и поддръжка на сгради, покриване на режийни разноски, данъци, такси и други еквивалентни;
6. включващи телефонни разходи, абонамент за интернет услуги, вестници и списания, канцеларски материали и офис консумативи, разходи с представителни цели (посрещане, престой и изпращане на гости и делегации, нощувки, консумация на храна и напитки, организиране на делови срещи, развлекателни събития, екскурзии), банкови такси и други еквивалентни;
7. разходи за възнаграждение на персонала на кандидатстващата организация;
8. са свързани с бенефиси, лични юбилеи и други подобни;
9. разходи за закупуването на дълготрайни материални активи с единична стойност равни или над 1000 лева (сто) без ДДС, а за компютърна техника и периферия – равни или над 500 (петстотин) лева без ДДС.

Чл. 17. (1) Заседанията на Експертната комисия приключват с протокол, който съдържа:

1. списък на проектите, предложени за финансиране в табличен вид, с посочени получени точки и определена сума за финансиране;
2. списък на проектите в табличен вид, за които не се предлага финансиране, с посочени получени точки.

(2) Протоколът по ал. 1 се подписва от всички присъствали членове на експертната комисия.

(3) В три дневен срок от датата на подписване на протокола, комисията изготвя доклад за дейността си до министъра на културата, в който се описват постъпилите предложения, взетите решения, класираните и некласираните предложения.

Чл. 18. Резултатите от конкурсната сесия се обявяват на интернет страницата на Министерството на културата в 3-дневен срок след утвърждаване на протокола по чл. 17, ал. 3.

**IV. СКЛЮЧВАНЕ НА ДОГОВОРИ**

Чл. 19. (1) Въз основа на утвърдения от министъра на културата протокол се сключват договори за реализацията на одобрените за финансиране проекти.

(2) Договорите съдържат:

1. предмет на договора;
2. срок за реализиране на дейностите и представяне на отчет;
3. права и задължения на страните по договора;
4. размер на средствата, начин на отпускане и ред на възстановяване на сумите при неизпълнение на договора;
5. контрол по осъществяването на изразходването на средствата за финансово подпомагане и неустойки;
6. популяризиране участието на Министерството на културата;
7. компетентен служител/и от съответната специализирана дирекция, който наблюдава и приема изпълнението, съгласно условията и сроковете в него.

(3) Цялата документация по проекта е неразделна част от договора.

(4) При отказ на кандидат от сключване на договор, автоматично се финансира следващия по ред в класирането. Отказът от сключване на договор се удостоверява писмено от кандидата в 3-дневен срок.

Чл. 20. Срокът за изпълнение на проекта при форсмажорни обстоятелства може да се удължава по предложение на директора на дирекцията по чл. 2, ал. 1, въз основа на мотивирано искане от изпълнителя, подадено не по-късно от 14 (четиринадесет) дни преди крайната дата за приключване на проекта и сключен анекс към договора.

**V. ОТЧИТАНЕ И КОНТРОЛ**

Чл. 21. (1) Дирекцията по чл. 2, ал. 1. осъществява текущ контрола на изпълнението на сключените договори, съгласно условията и сроковете, посочени в тях.

(2) Финансовото изпълнение на договора се отчита в дирекция „Бюджет и финансово-счетоводни дейности“ за последващи действия.

(3) Отчитането по ал. 2 се извършва чрез представяне на финансов отчет по образец (Приложение № 12), към който се прилагат копия на всички разходооправдателни документи, заверени с „Вярно с оригинала“, подпис и печат, съгласно указанията в Приложение № 13 и съдържателен отчет (Приложение № 14).

**ДОПЪЛНИТЕЛНИ РАЗПОРЕДБИ**

§ 1 . По смисъла на тези правила :

* + - „Нематериално културно наследство“ означава обичаите, формите на представяне и изразяване, знанията и уменията, а така също и свързаните с тях инструменти, предмети, артефакти и културни пространства, признати от общностите, групите, и в някои случаи отделните лица, като част от тяхното културно наследство. Това нематериално културно наследство, предавано от поколение на поколение, се пресъздава постоянно от общностите и групите в зависимост от тяхната обкръжаваща среда, тяхното взаимодействие с природата и тяхната история и формира чувството им за самобитност и приемственост, като по този начин способства за насърчаване на уважението към културното многообразие и творчеството на човечеството.
    - „Елемент” е тип дейност или умение, с която се кандидатства за участие в програмата.
    - „Форсмажорни обстоятелства“ – непреодолима сила изцяло зависеща и дължаща се на непредвидими или непрогнозируеми събития или фактори, независещи от волята или действията на едно или повече лица и в този смисъл не подлежащи на предотвратяване, респективно възможността за безпрепятствено изпълнение на поети ангажименти между две или повече страни по сключени споразумения.

**ЗАКЛЮЧИТЕЛНИ РАЗПОРЕДБИ**

§ 1. Тези правила се издават на основание чл. 14, ал. 2, т. 1 от Закона за закрила и развитие на културата и се изменят и допълват по реда на издаването им.

§ 2. Настоящите Правила се утвърждават със заповед на министъра на културата и влизат в сила от датата на тяхното утвърждаване.